Црвена армија је припремила још један покушај пробоја заштитне линије Немаца и уништења 17. немачке армије, с тим што је морала да изведе маневар опкољавања и да се онда укопа. У случају успеха улов би био 400.000 војника, 110.000 коња, 25.600 возила (камиона, аутомобила, тенкова, разних оклопних аутомобила и транспортера) и 2.085 топова - што је више него у окружењу код Стаљинграда (види: Стаљинградска битка). У противном случају Хитлер би задржао мостобран са кога би током лета 1943. могао да започне још једно наступање у правцу нафтних налазишта. Стаљин је против Клајста послао сву војску коју је могао да сакупи, али није успео да спречи његово организовано повлачење, нити да пробије кубањску одбрамбену линију. Због тог успеха у одбрани Евалф фон Клајст је 1. фебруара 1943. унапређен у чин фелдмаршала.